সানিয়া মির্জার সাহচর্যে, তাঁর ছোঁয়ায় ভাগ্য বদলে যাচ্ছে! গোটা বিশ্বে সানিয়ার ভক্তের সংখ্যা কম নেই। প্রচুর ফ্যান রয়েছে সানিয়ার। সেই তালিকায় যুক্ত হলেন এক কিংবদন্তিও। শনিবার কলকাতায় এসে সেই টেনিস কিংবদন্তি ফাঁস করলেন সানিয়া কীভাবে বদলে দিয়েছেন তাঁর ভাগ্য। সানিয়া এই মুহূর্তে সোনার ফর্মে। একনম্বর ডাবলস প্লেয়ার তিনি। সানিয়াকে চেনেন সার্কিটের সবাই। শনিবার বিকেলে এক সাংবাদিক বৈঠকে এসে বরিস বেকার ফাঁস করলেন নতুন কথা। রবিবার কলকাতা ম্যারাথন হবে। আর সেই ম্যারাথনের জন্যই বিশেষ অতিথি হিসেবে শহর কলকাতায় পা রেখেছেন বেকার। এদিন বেকার জানিয়ে দেন, তাঁর সঙ্গে সানিয়ার বন্ধুত্ব সবচেয়ে ভাল। ভারতীয় এই টেনিস তারকা বেকারের ভাগ্য গড়ে দেন। বেকারের কাছে তিনি খুবই পয়মন্ত, সৌভাগ্যবতী। একবার, দু’ বার নয়, বহুবার ঘটেছে তা। সানিয়ার উপস্থিতি বেকার ও তাঁর টিমকে সাফল্য এনে দেয়। তেমনই বেকারও গড়ে দেন সানিয়ার ভাগ্য।

কীভাবে? বেকার বলেন, ‘আমি সবচেয়ে বেশি দেখেছি সানিয়াকে। সানিয়া খুব ভাল ডাবলস প্লেয়ার। এখন সার্কিটে একনম্বর। সানিয়ার সঙ্গে আমার খুব ভাল বন্ধুত্বও রয়েছে। বলতে গেলে, সানিয়া আমার কাছে খুব পয়মন্ত। আমার উপস্থিতি সানিয়ার ভাগ্যও বদলে দিয়েছে।’  কীভাবে বেকারের ভাগ্য বদলে দেন সানিয়া? বেকার বলেন, ‘এটা আমাদের রুটিন হয়ে দাঁড়িয়েছে। কোনও বড় টুর্নামেন্টের আগে আমি ও আমার গোটা টিম সানিয়ার সঙ্গে লাঞ্চে যাই। সানিয়ার ডাবলস পার্টনারও থাকে আমাদের সঙ্গে। আর দেখা গিয়েছে, যখনই আমরা একসঙ্গে লাঞ্চ করি, তখনই সানিয়া চ্যাম্পিয়ন হয়। তাই সানিয়াও প্রতিটি টুর্নামেন্টের আগে লাঞ্চে যাওয়ার জন্য বায়না ধরে।’